Komunitný vyhľadávač Wikia Search bude spustený už nasledujúci pondelok, čiže 7. januára. Oznámil to spoluzakladateľ projektu Jimmy Wales, cituje ho napríklad server Neowin.net.
O myšlienke Wikie sme vás na Živé.sk už informovali. Ide o istú revolúciu v internetovom vyhľadávaní; výsledky hľadaných výrazov môžu totiž upravovať samotní používatelia. Komunita tak rozhodne, aké stránky vyhľadávač vráti ako odpoveď na príslušné požiadavky.
V dobe spustenia služby by malo byť k dispozícii okolo päťdesiat až sto miliónov zaindexovaných stránok. Jimmy Wales však dodáva, že Wikia si nekladie za okamžitý cieľ konkurovať Googlu či Yahoo. Nápad, ktorý majú na svedomí ľudia okolo známej Wikipedie, má však určite potenciál osloviť široké spektrum používateľov.